《岁暮迟宋潜溪》
元代·戴良

忽忽岁欲暮，骎骎春已迫。
出门尚谁思，悲歌迟来客。
客昔与我尚，近在旦与夕。
如何事多迕，月满且复魄。
悲风一夜起，落叶满长陌。
女萝虽有托，近亦辞松柏。
万物会归尽，人岂无终极。
而我与夫子，况皆年半百。
前途讵难知，玄发早已白。
若不数相过，蹉跎深足惜。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。